**Navodila izvajalcem Javnega razpisa za sofinanciranje usposabljanj otrok in mladih za krepitev digitalnih kompetenc ter spodbujanje in promocijo naravoslovnih in tehniških poklicev (JR MLADI 2024)**

Ljubljana, januar 2024

**KAZALO**

[**UVOD** 4](#_Toc155873551)

[**FINANČNO POSLOVANJE** 4](#_Toc155873552)

[**IZVAJANJE PROJEKTA** 4](#_Toc155873553)

[**UPRAVIČENI STROŠKI** 4](#_Toc155873554)

[**POROČANJE IN NAČIN FINANCIRANJA** 6](#_Toc155873555)

[**NADZOR IN PREVERJANJE NA KRAJU SAMEM** 7](#_Toc155873556)

[**INFORMIRANJE JAVNOSTI O AKTIVNOSTIH** 7](#_Toc155873557)

[**VELJAVNOST NAVODIL** 7](#_Toc155873558)

**OBRAZLOŽITEV KRATIC**

EU – Evropska unija

JR – javni razpis

MDP – Ministrstvo za digitalno preobrazbo

RD – Razpisna dokumentacija

SSE – standardni strošek na enoto

ZZI – zahtevek za izplačilo

# **UVOD**

Ministrstvo za digitalno preobrazbo (v nadaljevanju: MDP) je z namenom uspešnega in učinkovitega izvajanja javnega razpisa za sofinanciranje usposabljanj otrok in mladih za krepitev digitalnih kompetenc ter spodbujanje in promocijo naravoslovnih in tehniških poklicev (v nadaljevanju: JR) pripravilo Navodila izvajalcem usposabljanj (v nadaljevanju: navodila).

Dobro poznavanje navodil lahko olajša delo in zmanjša možnost zapletov pri izvajanju in spremljanju posameznih projektov ter uveljavljanju stroškov (zahtevkov za izplačilo).

Navodila so objavljena na spletni strani: [Javni razpis za sofinanciranje usposabljanj otrok in mladih za krepitev digitalnih kompetenc ter spodbujanje in promocijo naravoslovnih in tehniških poklicev (gov.si)](https://www.gov.si/zbirke/javne-objave/javni-razpis-za-sofinanciranje-usposabljanj-otrok-in-mladih-za-krepitev-digitalnih-kompetenc-ter-spodbujanje-in-promocijo-naravoslovnih-in-tehniskih-poklicev/).

**Prosimo, da obrazcev za poročanje ne spreminjate.**

# **FINANČNO POSLOVANJE**

Javni razpis sofinancira izvedbo programov neformalnega usposabljanja za spodbujanje zanimanja za digitalne tehnologije, njihovo razumevanje ter odgovorno in varno uporabo ter pridobivanje digitalnih kompetenc do 6. ravni po okviru digitalnih kompetenc za državljane (DigComp 2.2)

# **IZVAJANJE PROJEKTA**

Upravičenec se s podpisom pogodbe o sofinanciranju zaveže izvesti projekt skladno z odobreno vlogo, kar pomeni, da mora slediti v vlogi navedenim ciljem, dejavnostim in načrtovanim učinkom oz. kazalnikom projekta. Če upravičenec ugotovi, da izvajanje aktivnosti ne poteka v skladu z odobreno vlogo, mora o tem čim prej oziroma najkasneje v osmih (8) dneh po ugotovitvi z dopisom obvestiti MDP - skrbnika pogodbe, ki je naveden v pogodbi o sofinanciranju.

Na podlagi upravičenčeve obrazložitve v dopisu skrbnik pogodbe na strani ministrstva odloči, ali bo spremembo projekta oz. posameznih aktivnosti odobril. V primeru sprememb, ki sicer vplivajo na pogodbena določila, vendar je projekt še vedno možno uspešno izvesti, se k pogodbi lahko sklene aneks.

# **UPRAVIČENI STROŠKI**

Stroški in izdatki so upravičeni, če:

* so s projektom neposredno povezani, so potrebni za njegovo izvajanje in so v skladu s cilji projekta;
* so predvideni v pogodbi o sofinanciranju;
* so dejansko nastali za storitve, ki so bile izvedene;
* so utemeljeni in skladni z načeli učinkovite porabe sredstev;
* nastanejo in so plačani v obdobju upravičenosti;
* temeljijo na verodostojnih knjigovodskih in drugih listinah in
* so v skladu z veljavnimi pravili EU in nacionalnimi predpisi.

Začetek upravičenih stroškov je od datuma sklenitve pogodbe o sofinanciranju.

Za uveljavljanje upravičenih stroškov se uporabljajo poenostavljene oblike obračunavanja upravičenih stroškov.

Med poenostavljene oblike sodi standardna lestvica stroška na enoto, v predmetnem javnem razpisu je to strošek na posameznega udeleženca, kot je prikazano v tabeli v nadaljevanju.

|  |  |  |
| --- | --- | --- |
| **Vrsta stroška** | Podrobnejša opredelitev stroška | Specifikacija dokazil za izkazovanje stroška |
| **Stroški izvedbe aktivnosti oziroma usposabljanja na posameznega udeleženca – standardni strošek na enoto (v nadaljevanju SSE)** |  |  |
| **STROŠEK NA UDELEŽENCA** | * postavka znaša 163,00 EUR na posameznega udeleženca
* strošek na posamezno enoto (udeleženec) se krije v vrednosti 100 % ob pogoju, da je posamezen udeleženec na usposabljanju prisoten vsaj 75 % vseh predvidenih pedagoških ur. DDV se ne obračunava.
* projekt je uspešen, če je bilo na usposabljanjih prisotnih vsaj 80 % predvidenega celotnega števila udeležencev (preračun v zadnjem ZZI in glede na končno poročilo). V kolikor je prijavitelj dosegel med 50 % in 80 % predvidenega celotnega števila udeležencev, je upravičen do 80 % vrednosti standardnega stroška na enoto (SSE). Projekt ni uspešen, če je na usposabljanjih prisotnih manj kot 50 % predvidenega celotnega števila udeležencev. V tem primeru prijavitelj ni upravičen do sofinanciranja povračil stroškov.
* Delež števila udeležencev se znotraj 2. razpisnega roka (leto 2024) računa na vsake tri mesece.
 | **V PRIMERU FIZIČNE IZVEDBE:*** Lista prisotnosti udeležencev posameznih usposabljanj (ime, priimek, datum rojstva, spol in podpis udeleženca[[1]](#footnote-1)), vključno s podatkom o številu ur in skupnem deležu udeležbe vsakega predvidenega udeleženca

**V PRIMERU SPLETNE IZVEDBE:*** izpis e-prisotnosti udeležencev[[2]](#footnote-2), ki vključuje časovno prijavo in odjavo, iz izpisa naj bo razviden ime in priimek udeleženca usposabljanja. Dodatno je potrebno v primeru spletne izvedbe od udeležencev pridobiti še podatek o spolu in datumu rojstva.

**VELJA ZA VSE:*** Končno poročilo o izvedenih aktivnostih oz. usposabljanjih in doseženih ciljih in rezultatih ter promocijskih aktivnostih. Končno poročilo doseganja ciljev mora vsebovati podatke o številu, spolu in starosti udeležencev ter napredku pri doseženih digitalnih kompetencah, glede na vrsto aktivnosti in načrtovane učne cilje (v starostnih skupinah, kjer je to primerno z navedbo ravni po DigComp 2.2) in pri starostni skupini od 6 let do vključno dopolnjenih 16 let analizo uspeha spodbuditve zanimanja za digitalne tehnologije.

**Iz priloženih list prisotnosti in končnega poročila mora biti jasno razvidno tudi naslednje: občina, regija in lokacija izvajanja posameznega usposabljanja, kdaj je usposabljanje potekalo, seznam oseb, ki so se usposabljanja udeležile ter fotografija, da je lokacija izvedbe usposabljanj dostopna tudi invalidom, trajanje usposabljanja** |

Končno poročilo mora biti v celoti izpolnjeno -tj. vse predvidene vsebinske točke. Končno poročilo povzema celoten projekt in naj vsebuje tudi končno celotno statistiko.

Vmesno poročilo je vsebinsko poročilo o izvajanju projekta do zaključka vmesnega obdobja poročanja oz. uveljavljanja zahtevka za izplačilo, ki se lahko odda na tri mesece.

**Za namene vmesnega poročila se izpolnjuje predviden obrazec za končno poročilo.**

**POMEMBNO:** Dvojno uveljavljanje stroškov in izdatkov, ki so že bili povrnjeni iz katerega koli drugega vira, ni dovoljeno. V tem primeru bo zahtevano vračilo že izplačanega zneska sofinanciranja skladno s pogodbo o sofinanciranju. Vrnjeni zneski bodo za upravičenca izgubljeni. V primeru suma goljufije bo zadeva predana pristojnim organom.

# **POROČANJE IN NAČIN FINANCIRANJA**

V skladu s pravili zakonodaje s področja javnih financ se financiranje projektov izvaja po principu povračil za nastale in plačane stroške.

V primeru digitalnega podpisa zahtevka za izplačila (v nadaljevanju: *ZZI*) upravičenec pošlje ministrstvu ZZI in spremljajočo dokumentacijo izključno v elektronski obliki na e-naslov gp.mdp@gov.si. V primeru lastnoročnega podpisa ZZI upravičenec pošlje ministrstvu skeniran ZZI in spremljajočo dokumentacijo v elektronski obliki na e-naslov gp.mdp@gov.si, originalno podpisan (in po potrebi žigosan) ZZI pa tudi v fizični obliki po pošti priporočeno s povratnico na naslov ministrstva (brez prilog oziroma spremljajoče dokumentacije).

**ZZI se mora sklicevati na številko pogodbe, na podlagi katere se izstavlja.**

Za vsa izvedena usposabljanja v letu 2024 lahko upravičenec izstavi več zahtevkov (na vsake 3 mesece) ali en (skupni) zahtevek za izplačilo najkasneje **do 5. 12. 2024**.

Za obračunsko obdobje se preveri tudi dosežen delež predvidenega števila udeležencev, na podlagi katerega se opravi dejanski obračun višine povrnjenih subvencioniranih sredstev (šesti odstavek 3. člena pogodbe o sofinanciranju).

Obvezne priloge ZZI so:

* obrazec – zahtevek za izplačilo (obrazec št. 4),
* končno poročilo (obrazec št. 5),
* lista prisotnosti udeležencev (ali izpis e-prisotnosti),

Ministrstvo bo ZZI poravnalo najkasneje v 30 dneh po prejemu pravilno izstavljenega ZZI. Plačilni rok začne teči naslednji dan po prejemu pravilno izstavljenega ZZI. Če zadnji dan roka sovpada z dnem, ko je po zakonu dela prost dan oz. v plačilnem sistemu TARGET2 ni opredeljen kot plačilni dan, se za zadnji dan roka šteje naslednji delavnik oz. naslednji plačilni dan v sistemu TARGET2.

V primeru konzorcija se vsa plačila po tej pogodbi nakažejo vodilnemu konzorcijskemu partnerju, ki je hkrati (edini) upravičenec po pogodbi o sofinanciranju.

# **NADZOR IN PREVERJANJE NA KRAJU SAMEM**

MDP ima pravico tehničnega, administrativnega in finančnega spremljanja in vrednotenja izvedbe projektov ter nadzora nad porabo dodeljenih sredstev.

Spremljanje se lahko opravlja preko pisnih poročil upravičenca in preverjanj na kraju samem pri upravičencu, praviloma na podlagi predhodnega obvestila, lahko pa se opravi tudi nenajavljeno.

Namen preverjanja na kraju samem je zagotoviti, da se aktivnosti izvajajo v skladu s projektom, ter da so navedeni stroški resnično nastali in se uporabljajo v namen, za katerega so bila sredstva dodeljena.

# **INFORMIRANJE JAVNOSTI O AKTIVNOSTIH**

#

Izvajalci usposabljanj morajo pri promociji in izvedbi usposabljanj, ter tudi vsakokrat pri komuniciranju z javnostjo glede predmeta tega razpisa, uporabljati logotip ministrstva, ključnik #digiSI ter pripis da “Projekt sofinancira Ministrstvo za digitalno preobrazbo”.

Ministrstvo si pridržuje pravico, da kadarkoli med trajanjem pogodbenega razmerja, upravičencem posreduje novice za objavo, ti pa jih morajo objaviti v skladu s prejetimi navodili.

# **VELJAVNOST NAVODIL**

Navodila ter njihove morebitne dopolnitve oziroma spremembe se objavijo na spletni strani MDP in pričnejo veljati z dnem objave na navedeni spletni strani.

MDP bo o morebitni dopolnitvi oziroma spremembi navodil obvestil izbrane izvajalce tudi po elektronski pošti.

Upravičenci so spremembe navodil dolžni spoštovati in upoštevati od datuma njihove objave na spletni strani.

1. V primeru mladoletnih oseb pa še ime in priimek ter podpis skrbnika ali starša. [↑](#footnote-ref-1)
2. V primeru mladoletnih oseb pa še ime in priimek ter podpis skrbnika ali starša. [↑](#footnote-ref-2)